Á ḿbū áwômo ai mwomǒ yā édzóē ńkúkúmá Yéroboam mɔ́n Nevath, ńdɔ Abiyam a ngátádī dzóē á Yúda. 2A ngádzóe mim̀bú mílɛ́ á Yērúzalɛm. Nyiá á ngābə́ dzwé nâ: Maaka, ngɔn Absalom. 3A ngátoŋ míńsə́m mísə̄ ésīá wōē á ngāsə́m ósúsúa; ǹnə́m wá ndzí kig nyé tóán mvaman ai Ǹtondôbə Zambá wōē, anə́ ńnə̄m ésīá wōē Dávid. 4A fyáŋán bɔ̌ nālá, ású Dávid, ńdɔ Ǹtondôbə Zambá wōē á ngāvə́ nye alámbā á Yērúzalɛm, a tə́lé mɔ́n á mvús dzīē, a yə́mə́ndé fə Yērúzalɛm. 5Amú Dávid a ngábɔ é dzam á nə́ sósōó á mís mə́ Ńtondôbə, a ndzí kig sâla é dzóm ésə fɔ́ɔ́ á ngābéndē nyé á mə̄lú mə́sə̄ yā enyiŋ dzíé, səsalá və adzó Uría mǎn Hitíd. 6Ńdɔ bitá bí ngábɔ á zāŋ Roboam bân Yéroboam á mə̄lú mə́sə̄ yā ényiŋ dzíé. 7Məbuugǎ yā enyiŋ Ábiyam, ai é mam mə́sə a ngábɔ, mə́ sə́ ńtilán a kálara Miǹláŋ Míńkúkúmá yā Yúda a ? Ńdɔ̄ fə bitá bí ngábɔ á zāŋ Abiyam bân Yéroboam. 8Ńdɔ Abiyam a ngákə wɔi ai běsīá, ńdɔ̄ bə́ ngádzəb nyé a Tísɔn Dávid. Ńdɔ Asa mɔ́n wōē á ngádzóe á məyian móé.